CELEX: 62008CN0165
Language: et
Date: 2008-04-17 00:00:00
Title: Kohtuasi C-165/08: 17. aprillil 2008 esitatud hagi — Euroopa Ühenduste Komisjon versus Poola Vabariik

19.7.2008   
            
            
               ET
            
            
               Euroopa Liidu Teataja
            
            
               C 183/11
            
         17. aprillil 2008 esitatud hagi — Euroopa Ühenduste Komisjon versus Poola Vabariik
   (Kohtuasi C-165/08)
   (2008/C 183/20)
   Kohtumenetluse keel: poola
   Pooled
   
      Hageja: Euroopa Ühenduste Komisjon (esindajad: B. Doherty ja A. Szmytkowska)
   
      Kostja: Poola Vabariik
   Hageja nõuded
   
               —
            
            
               Tuvastada, et kuna Poola Vabariik on keelanud geneetiliselt muundatud sortide seemnete vaba ringluse ning keelab geneetiliselt muundatud sortide sissekandmise siseriiklikusse sortide kataloogi, siis on ta rikkunud Euroopa Parlamendi ja nõukogu direktiivist 2001/18/EÜ (1) ning eelkõige selle artiklitest 22 ja 23 tulenevaid kohustusi ja nõukogu direktiivist 2002/53/EÜ (2) ning eelkõige selle artikli 4 lõikest 4 ja artiklist 16 tulenevaid kohustusi;
            
         
               —
            
            
               mõista kohtukulud välja Poola Vabariigilt.
            
         Väited ja peamised argumendid
   Siseriiklik säte, mille kohaselt „ei saa heaks kiita geneetiliselt muundatud sortide seemnete […] turuleviimist Poola Vabariigi territooriumil”, on vastuolus direktiiviga 2001/18/EÜ, mis sätestab geneetiliselt muundatud organismide turuleviimise põhimõtted. Nimetatud direktiivi artikkel 22 keelab liikmesriikidel sätestada lisatingimusi ühenduse territooriumil heaks kiidetud organismide turuleviimiseks, samas kui direktiivi artikkel 23 näeb ette üksnes sellised piirangud ja keelud, mida võib üksikute geneetiliselt muundatud organismide suhtes kohaldada erilistel asjaoludel. Ükski direktiivi säte ei luba liikmesriigil keelata üldiselt ja ilma põhjuseta terve kategooria geneetiliselt muundatud organismide, käesoleval juhul seemnete, turuleviimist oma territooriumil. Nimetatud säte on vastuolus ka direktiiviga 2002/53/EÜ, eelkõige selle artikliga 16, kuna tegemist on sortide seemnete turupiiranguga, mis on kantud ühise põllumajandustaimesortide kataloogi.
   Siseriiklik säte, mille kohaselt „ei tohi geneetiliselt muundatud sorte […] kanda siseriiklikusse registrisse”, on vastuolus direktiiviga 2002/53/EÜ. Selle direktiivi artikli 4 lõige 4 ei luba liikmesriikidel kohaldada üldist keeldu geneetiliselt muundatud sortide siseriiklikusse registrisse kandmise suhtes, vaid üksnes kohustab neid selliste sortide siseriiklikusse registrisse kandmisel tagama, et iga sort oleks heaks kiidetud kooskõlas geneetiliselt muundatud organismide suhtes kohaldatava ühenduse õigusega.
   
      (1)   EÜT 2001 L 106, lk 1; ELT eriväljaanne 15/06, lk 77.
   
      (2)  EÜT 2002 L 193, lk 1; ELT eriväljaanne 3/36, lk 281.